VRK-reeks: Sharks betaal duur prys teen ConnachtArgieffoto Daar is sekere dinge wat rugbyspelers haat, soos om in die aand in reën, koue en teen die wind te speel. Wanneer hulle boonop nie by sulke toestande kan aanpas nie, gaan hulle slae kry. Dit het die Sharks Saterdagaand op die Sportsground in Galway, Ierland, getref toe hulle met 24 – 12 deur Connacht in die Verenigde Rugbykampioenskap geklop is nadat die tuisspan rustyd reeds met 19 – 0 voor was. Dit was ŉ leerskool vir die onervare Sharks, wat besluit het om byna al hul Springbokke, asook hul afrigter, Neil Powell, in Durban te los om eerder voor te berei vir komende Saterdag se Europese Bekerreeks-kragmeting teen Bordeaux-Bègles gevolg deur ŉ kragmeting teen Harlequins in Londen. Wat uitgestaan het, is dat daar ŉ baie groot gaping tussen die Sharks se brekers en hul jongelinge is. That weather warning yesterday turned out to be ???? with a scatter of tries and a nice W at the end of the day#ConnachtRugby | ???? @INPHOjames pic.twitter.com/L4qBj8zFCO — Connacht Rugby (@connachtrugby) January 8, 2023 Die Sharks wat met hul Curriebekerspan uitgedraf en deur die Curriebekerafrigter, Joey Mongalo, gebrei is, het veral met hul samespel gesukkel. Hulle het vyf van hul eerste ses lynstane verloor en die skrumskakel Cameron Wright se taktiese skoppe was power. Dan is die groentjie-losskakel Nevaldo Fleurs, wat verlede seisoen die Maties se Varsitybeker-losskakel was, se gebrek aan ervaring deur die tuisspan uitgebuit. Connacht, wat minder besit gehad het en ook aan die agterspeen gesuig het wat gebiedsvoordeel betref, het hul kanse baie beter benut. Hul diep taktiese skoppe het die Sharks onder druk gehou en hoewel hulle in die skrums verfrommel is, het hulle genoeg op volle vaart gedoen om die wedstryd met vier drieë teenoor twee te beklink. Kom ons wees eerlik, Connacht is die swakste van die vier Ierse spanne in die VRK-reeks en hoewel hulle ŉ bonuspuntsege behaal het, het hulle tot 11de op die puntelys verby ŉ paar sukkelende Walliese spanne geskuif. Die Sharks is agtste op die punteleer. Punte: Connacht 24 (19). Drieë: Conor Oliver, Cathal Forde (2), Tiernan O’Halloran. Doelskoppe: Jack Carty (2). Sharks 12 (0): Drieë: Rohan Janse van Rensburg, Dian Bleuler. Doelskop: Lionel Cronjé.